钦定古今图书集成/方舆汇编/职方典/第1404卷 > 《桂海洞壑志序》范成大
## 钦定古今图书集成/方舆汇编/职方典/第1404卷 > 《桂海洞壑志序》范成大

余尝评桂山之奇，宜为天下第一。士大夫落南者少，
往往不知，而闻者亦不能信。余生东吴，而北抚幽、蓟，
南宅交、广，西使岷、峨之下，三方皆走万里，所至无不
登览。太行、常山、衡岳、庐阜，皆崇高雄厚，虽有诸峰之
名，徒尔魁然大山峰云者，盖强名之。其最号奇秀，莫
如池之九华、歙之黄山、括之仙都、温之雁荡、夔之巫
峡，此天下同称之者，然皆数峰而止尔。又在荒绝僻
远之濒，非几杖间可得。且所以能拔乎其萃者，必因
重冈复岭之势，盘亘而起。其发也有自来。桂之千峰，
皆旁无延缘，悉自平地崛然特立，玉笋瑶篸，森列无
际，其怪且多如此，诚当为天下第一。韩退之诗云：“水
作青罗带，山如碧玉篸。”柳子厚《訾家洲记》云：“桂州多
灵山，发地峭竖，林立四野。黄鲁直诗云：‘桂岭环城如
雁荡，平地苍玉忽嵯峨’。”观三子语意，则桂山之奇，固
在目中，不待余言之赘。顷尝图其真形，寄吴中故人，
盖无深信者，此未易以口舌争也。山皆中空，故峰下
多佳岩洞。有名可纪者三十馀所，皆去城不过七八
里，近者二三里，一日可以遍至。今推其尤者记其略。